钦定古今图书集成/明伦汇编/闺媛典/第026卷 > 马森妻任氏
## 钦定古今图书集成/明伦汇编/闺媛典/第026卷 > 马森妻任氏

按《闽书》：任氏名琛，恭敏公马森妻。幼慧，受女红辄精，
虽盛寒暑不废。里中有觳抵奇戏，姊妹召之往观。对
曰：“琛闻之越闺失度，辍业失职，非礼之事，何观焉？”固
不往。及既笄归森，森举进士，家召贺客，有请歌舞为
驩者，任白姑曰：“森素约，亦将有所树耳，闻之毋乃不
安。”其姑命止之，客莫不叹其贤。森仕宦所至，任课童
莳蔬，躬纫丝枲，以俭佐廉。所生二子，曰荧、曰燮，有言
尚书家愿以女女。荧谢曰：“我家宦薄，敢逆女高门乎？”
后属森之贫交道州大夫为蹇修，为燮纳世尚书林
公女曰：“匪以其盛为清白耳，倘天大，吾后仪刑在兹。”
所生四女，为治奁，皆不及中人家。每戒之曰：“吾昔嫁
书生，今汝辈公子同归，慎勿谓俭厚汝辈多矣。”燮以
荫游太学，贵游多其文雅。或嘲其短于奕，且不识曲。
荧曰：“奕少颇善之，而老母碎其枰，不敢复作丝竹，亦
老母所禁，又安知曲也？”人以是益贤其母云。